Pia Olsen Dyhr (SF), 2009-02-20:
Det her er en lidt særlig situation, i hvert fald for mig, for motorvejen har været undervejs de sidste 30 år.
Alligevel fortsatte og fortsætter debatten til stor frustration for borgerne i Silkeborg.
Så vi har haft brug for en afklaring, og den afklaring får vi i dag.
SF har støttet og støtter kombilinjeføringen.
Og i foråret gjorde vi det meget klart over for regeringen, at SF sammen med den daværende løsgænger, fru Gitte Seeberg, kunne skabe et alternativt flertal, hvis regeringen ikke kunne få sine normale vejforligsvenner i Dansk Folkeparti og Det Radikale Venstre med.
Ergo kunne regeringen altså finde et alternativt flertal.
Det skabte så så meget bevægelse, at vi i dag står med et lovforslag om en linjeføring, der går igennem Silkeborg.
SF's hovedbegrundelse for det her har været, at vi ville undgå en linjeføring, der gik igennem Gudenådalen.
Her var vi helt enige med statsministeren i, at det var en unik natur og miljø, der skulle beskyttes.
Argumenterne for, at vi ikke kunne acceptere en linjeføring gennem Gudenådalen, kan man ridse op i tre dele.
Der er for det første
tale om en helt unik natur.
Det, man kan kalde Gudenålinjen - Vejdirektoratet har så mere fredsommeligt kaldt det Resendallinjen - kunne have ødelagt en unik natur.
Det ville have betydet en motorvej direkte igennem et fredet område, nemlig Gudenådalen, som i dag er uberørt af veje.
Det er helt fantastisk at bevæge sig i det område.
Man kan faktisk bevæge sig rundt uden at se en vej i den nærmeste omkreds.
Vejen ville for det andet have ødelagt et meget sjældent og værdifuldt moseområde lige uden for habitatområdets grænse vest for Gudenådalen.
Området er på EU's liste over naturområder, som skal beskyttes.
Og der var fare for, at markfirben, oddere og damflagermus ville blive skræmt væk af en kommende motorvej.
Vejdirektoratet oplyste desuden, at en motorvej over Gudenådalen ville være i konflikt med det eksisterende fredede område.
Og så synes jeg, at vi skal holde os for øje, at Gudenådalen er udpeget af EU som beskyttet habitatområde, og derfor ville en motorvej igennem Gudenådalen også være i strid med Danmarks forpligtelse over for EU.
Gudenådalen er også et af Danmarks mest stille områder.
Her kan naturens lyde endnu opleves.
Det ville simpelt hen ødelægge oplevelsen af naturens stilhed.
Det tredje argument for, at SF støttede kombilinjen, var, at miljøundersøgelser meget klart viste, at kombiløsningen var den bedste.
En lang række miljøundersøgelser dokumenterede nemlig, at den bedste motorvejsløsning ved Silkeborg var kombilinjen, for den løber igennem et erhvervsområde, kombinerer den nuværende hovedlandevej gennem Silkeborg Nordskov og den eksisterende ringvej i den vestlige del af Silkeborg.
Vejen belaster altså områder, der allerede i dag er hårdt belastet af trafik, og med de yderligere tiltag til støjbekæmpelse, som netop ligger i kombilinjens linjeføring, vil kombilinjen være en forbedring i forhold til den larm, der er i dag.
Kombilinjen løber også gennem et habitatområde i Nordskoven, men det berører udelukkende plantageskov, som ikke er EU-beskyttet.
Samlet set vil kombilinjen være det mest skånsomme alternativ set ud fra rekreative og naturmæssige hensyn.
En motorvej med kombilinjen var derfor det, vi kunne støtte.
Vi har dog et lillebitte problem med det her forslag.
Det mener vi ville have forbedret kombilinjen væsentligt.
Med de bemærkninger skal jeg på SF's vegne støtte lovforslaget.